सोलन के धर्मपुर में 5 की मौत; 2 गंभीर घायल PGI चंडीगढ़ रेफर, 2 MMU अस्पताल शिफ्ट
हिमाचल प्रदेश में शिमला नेशनल हाईवे पर एक बेकाबू इनोवा ने राह चलते 9 लोगों को कुचल दिया। हादसा इतना भीषण था कि 5 लोगों की मौके पर ही मौत हो गई।
हिमाचल प्रदेश में शिमला नेशनल हाईवे पर एक बेकाबू इनोवा ने राह चलते 9 लोगों को कुचल दिया। हादसा इतना भीषण था कि 5 लोगों की मौके पर ही मौत हो गई। बाकी 4 लोग घायल हुए हैं। इनमें से गंभीर 2 घायलों को PGI चंडीगढ़ रेफर किया गया। अन्य 2 घायलों को प्राथमिक उपचार के बाद MMU अस्पताल में दाखिल किया गया।
काम पर जा रहे थे मजदूर
मिली जानकारी के मुताबिक, हादसा मंगलवार सुबह लगभग 9:20 बजे धर्मपुर में सुक्खी जोहड़ी के पास हुआ। धर्मपुर के पास एक बिल्डिंग में काम कर रहे 9 मजदूर अपने कमरे से काम पर जा रहे थे। इनमें मिस्त्री और कुछ दीवारों पर पुट्‌टी का काम करने वाले थे। एक इनोवा धर्मपुर पड़ाव के पास से मुड़कर तेज रफ्तार से कालका की तरफ आई।
आगे सुक्खी जोहड़ी में PNB बैंक के ATM के पास पैदल चल रहे मजदूरों को इनोवा ने जोरदार टक्कर मार दी। कार की रफ्तार इतनी तेज थी कि किसी को संभलने का मौका ही नहीं मिला। सभी लोग टक्कर लगने से सड़क पर गिर गए। इनोवा भी बीच सड़क घूम गई, जिसके टायर तक फट गए। आसपास के लोगों ने तुरंत पुलिस व एंबुलेंस को फोन किया और राहत एवं बचाव कार्य में जुट गए।
23 वर्षीय युवक चला रहा था इनोवा
DSP परवाणू प्रणव चौहान के अनुसार, इनोवा को गड़खल के समीपवर्ती खडोली गांव का 23 वर्षीय राजेश कुमार ड्राइव कर रहा था। उसे हिरासत में लेकर पूछताछ की जा रही है। अभी तक पता चला है कि जिस समय घटना हुई वह परवाणू-कालका की तरफ जा रहा था।
मरने वाले बिहार व UP के निवासी
हादसे में मरने वालों की पहचान गुड्डू यादव, राजा वर्मा और निप्पू निषाद, निवासी वार्ड नंबर-7 पश्चिमी छपरा बिहार के रूप में हुई है। इसके अलावा एक व्यक्ति 36 वर्षीय मोती लाल यादव निवासी ठाडीमार कुशीनगर उत्तर प्रदेश और 29 वर्षीय सन्नी निवासी कुशीनगर उत्तर प्रदेश शामिल है।
2 घायल PGI चंडीगढ़ रेफर
धर्मपुर हादसे के 2 घायलों आदित्य (26) पुत्र हरिंदर पटेल निवासी गांव कोकिलपट्टी, बैकुंठपुर कोठी, कुशीनगर UP और बाबूदीन पुत्र भागल मियां निवासी गोधगोला घाट, दुबरी, डाकघर फतेहपुर को PGI चंडीगढ़ रेफर कर दिया गया है।
इनके अलावा अन्य 2 घायल महेश (25), पुत्र रामभजन निवासी गाजीपुर, कुशीनगर UP और अर्जुन राय पुत्र सुभाष राय निवासी कुशीनगर UP को धर्मपुर अस्पताल में प्राथमिक उपचार के बाद MMU अस्पताल शिफ्ट किया गया।